Downloaded from YTS.BZ
Official YIFY movies site: YTS.BZ
Tijekom života
posjetio sam mnoga izvanredna mjesta.
Upoznao sam mnoga fascinantna stvorenja.
No s nekima sam osjetio posebno duboku povezanost.
Njihova snaga i polet
uvelike nadmašuju naše.
Ali kad ih pogledam,
ne ispunjava me strahopoštovanjem njihova veličina i snaga,
nego inteligencija i svijest koje vidim u njihovim očima
kad oni pogledaju mene.
Obuzme me osjećaj divljenja i straha.
Ali ne straha od njih.
Straha da je meni, nama, možda nešto promaklo.
Nešto važno.
Dublje razumijevanje toga što i tko su…
i što bi to moglo značiti za nas.
GORILE: PRIČA DAVIDA ATTENBOROUGHA
ŽIVOT NA ZEMLJI
Sjećam se svog prvog susreta s planinskim gorilama.
„Ponedjeljak, deveti siječnja 1978.
Savršeni stošci vulkana Virunga pred nama.”
RUANDA, ISTOČNA AFRIKA
„Počinjemo pješačenje od sat i pol uz planinu.
Polako, neugledni grmoliki krajobraz preobražava se u gorsku kišnu šumu.
Duge grane pune su jastučića od epifita.
Zelena vrpčasta paprat
s tankom, blijedom španjolskom mahovinom posvuda je.
Pronašli smo skupinu ženki i mladih na maloj čistini.
Na moje golemo iznenađenje, dopustili su mi da priđem.
Ovo ne bi bilo moguće
bez pionirskog rada Dian Fossey.
Živjela je među gorilama,
proučavala intimne detalje njihovih života.”
Zbog toga što smo slijedili Dianine upute,
prihvatili su nas pod tim istim uvjetima.
„Morao sam zastati i oglasiti se dubokim groktanjem.
Umirujućim glasanjem koje znači da sam ovdje.”
Njihov vid, sluh, njihov njuh
tako su slični našima
da vidimo svijet na isti način kao oni.
Da postoji mogućnost bijega od ljudskog stanja
i zamišljenog života u svijetu drugog stvorenja,
to bi sigurno bilo s gorilom.
Ono što ondje ne kažem
jest da to nije trebalo biti snimanje izravnog susreta s gorilama.
Funkcija te sekvence
bila je prikazati važnost nasuprotnosti palca i kažiprsta.
Nismo mislili da ćemo biti u kontaktu s njima.
Samo ćemo sjediti ondje i govoriti o njima.
Ležali su na tlu. Okrenuo sam se da pogledam u kameru.
Osjetio sam neku težinu na stopalima.
Pogledao sam i bio je to mali Pablo.
PABLO, TRI GODINE
Nisam mogao govoriti o evoluciji palca i kažiprsta.
Naslonio sam se i prepustio.
Pogledajte to krasno stvorenjce.
Nevjerojatno vas privuče, želite ga zagrliti.
Čisto blaženstvo.
Mnogi bi pomislili
da to je bila najvažnija sekvenca u toj seriji.
Ako ne i u snimljenom dijelu mog života.
Više je smisla i međusobnog razumijevanja
u razmjeni pogleda s gorilom nego s bilo kojom životinjom koju znam.
Tad nisam imao pojma kakav će nevjerojatan život Pablo imati…
ni kakvo će nasljeđe ostaviti.
Sad imam priliku da ispričam Pablovu priču
i priču njegovih potomaka
koji još žive na padinama planina Virunga.
Gotovo 50 godina poslije,
ova obitelj gorila, sad poznata kao Pablova skupina,
na prekretnici je u svojoj priči.
Dominantni srebrnoleđi mužjak i vođa skupine je Gicurasi.
GICURASI, 27 GODINA
Jedan je od najstarijih i najiskusnijih gorila na planini.
A Pablova skupina uživala je
u razdoblju stabilnosti pod njegovim vodstvom.
Ta je stabilnost djelomično postignuta
zahvaljujući njegovoj najvažnijoj saveznici.
Teta je dominantna ženka.
TETA, 13 GODINA
Skupina je poštuje
i slijedi je.
Teta i Gicurasi
posebno su povezani.
S njom uz sebe,
zadržao je moć dugih pet godina.
Oni su srce ove obitelji gorila.
Ali Gicurasi već dugo nije u najboljem fizičkom stanju.
A drugi čekaju na red.
Ubwuzu…
UBWUZU, 17 GODINA
…stariji mužjak u usponu.
Jako velik,
jako snažan,
s vlastitim ambicijama.
Gicurasi gubi snagu…
a Ubwuzu želi postati novi vođa.
Ali zasad je skupina usredotočena na Tetinu bebu.
Baš kao i nama,
novorođenče im je izvor fascinacije.
Ali ima tek nekoliko mjeseci,
pa je Teta mora štititi od opasnosti,
posebice kad dođe do nereda.
Gorile svih dobi vole se igrati.
To je važan dio stvaranja i održavanja odnosa.
Ali Ubwuzua ne zanima igra.
Sad je usredotočen na Gicurasija.
Prerastao je starijeg mužjaka i pokušava ga zastrašiti.
Ali za vođenje skupine gorila nije dovoljna samo sirova snaga…
kako sam se osobno uvjerio prije svih tih godina u Ruandi.
„Dominantni stariji mužjak je Beethoven, oko 30 godina.
Agresivno se šepuri.”
Dolazi. A to je golema životinja.
Mislim, golema u usporedbi s vama.
Jednim udarcem šakom mogao bi vam razbiti glavu.
Međutim, Beethoven je imao i drugu stranu,
koju sam otkrio kroz njegov odnos s malim Pablom.
Nedugo nakon što sam ga upoznao, njegova je majka nestala.
I bio je prepušten sam sebi.
Bez zaštite majke, gorila Pablovih godina
teško bi preživio.
No onda se dogodilo nešto izvanredno.
Beethoven, divovski stariji mužjak, uzeo ga je pod okrilje.
Trudio se brinuti za njega kako bi to činila njegova majka.
A Pablo je uvijek bio uz njega.
Gledao je.
I učio je.
S Beethovenom kao očinskom figurom,
Pablo je sjajno napredovao.
Bio je to odnos koji će zauvijek promijeniti Pablov život.
Baš kao kod gorila koje sam upoznao,
mnogo je različitih osobnosti unutar Pablove skupine i danas.
A jedan me podsjeća na samoga Pabla.
UBI, DVIJE GODINE
Ne samo da mu je izgledom sličan,
čini se da je jednako smion i znatiželjan.
Ali posebno je fasciniran jednim gorilom.
Imfurom.
IMFURA, 14 GODINA
Imfura je u kompliciranoj dobi.
Na pragu je odraslosti
i njegova leđa dobivaju srebrnastu boju.
Ali njegov je um još mlad.
Gorile su vrlo društvena bića
i žive u mreži različitih odnosa
koji oblikuju tko su oni
i tko će postati.
Očito je da Imfura ima zaigranu i brižnu stranu.
No njegova veličina i snaga nešto su mu novo.
I to nije prošlo nezapaženo.
Ubwuzu je teško ozlijedio Imfuru.
Djeluje brutalno,
ali svaki stariji mužjak ima nasilnu stranu.
Prirodno je da će Ubwuzu pokušati eliminirati konkurenciju.
Ali Imfura je još mlad.
I nije se znao obraniti.
Pablova se skupina budi.
Na 3500 metara,
ovo je sam vrh njihovog planinskog kraljevstva.
Ubwuzu je krenuo.
Mnogi su stariji mužjaci vladali ovim planinama.
Sad je Ubwuzu spreman preuzeti vladavinu.
Ali ostatak skupine tek treba uvjeriti,
a njegova frustracija raste.
Ne želi ih prestrašiti.
Želi im pokazati koliko može biti zastrašujući.
Koliko bi bio sposoban kao njihov vođa.
Gicurasi gleda.
No iz nekog razloga ne reagira.
Kad pogledate bilo kojeg gorilu,
ne možete ne zamišljati što misli ili osjeća.
Što oni žele
ili što namjeravaju učiniti.
Ne možemo biti sigurni.
Možemo samo promatrati i pitati se.
No jedno je sigurno.
Unatoč veličini,
gorile su složena i osjetljiva stvorenja.
Svaki je drukčiji,
s jedinstvenom osobnošću.
I poput nas,
oblikuju ih njihova životna iskustva.
Dobra
i loša.
Imfurine rane zacjeljuju…
ali drži se podalje od skupine.
U ovoj fazi života
mužjaci gorile mogu biti vrlo izolirani.
Čak i njihove obitelji postanu oprezne prema njima.
Mladi mužjaci poput Imfure katkad odluče napustiti svoju skupinu
i osnovati svoju obitelj.
A katkad nemaju drugog izbora nego otići.
Postoje i druge skupine.
Imfura ih ne vidi,
ali ih čuje.
Neke su mnogo veće i moćnije od Pablove skupine.
Kad je tako mnogo članova obitelji i toliko starijih mužjaka,
češće izbije nasilje.
Naći se sam pored takve veće skupine
bilo bi vrlo opasno za Imfuru.
Ubwuzu traži hranu s dijelom obitelji.
Područje Pablove skupine veliko je oko osam četvornih kilometara…
i sadrži mnogo različitih vrsta biljaka
koje čine većinu njihove prehrane.
Ali gorile su oportunisti.
A Ubwuzu je naišao na nešto drukčije.
Mrave.
Ali ovo su legionarski mravi koji imaju snažne čeljusti.
I grizu.
Uzbuđenje privlači druge.
Jedna je od zadaća dominantnog mužjaka
voditi skupinu na dobra hranilišta…
i, što je još važnije, okupiti skupinu.
Ubwuzuov utjecaj raste.
Stariji mužjaci komuniciraju na složen način…
a govor tijela važan je dio toga.
Gdje sjediš i kako se krećeš mnogo govori.
Ubwuzu izaziva Gicurasija
krećući se izravno prema njemu.
Kao vođa skupine, Gicurasi bi se trebao suočiti s njime.
Ali ne poduzima ništa.
Teta pomno prati.
Sukobi između starijih mužjaka mogu brzo eskalirati.
Ubwuzu napada.
Stariji mužjaci više su nego dvostruko veći od odraslog muškarca.
Višestruko su jači.
A borbe mogu završiti smrću.
Ubwuzu izlazi neozlijeđen.
Ali Gicurasiju nema ni traga.
Gicurasi je preživio borbu.
Ali gadno je pretučen.
Pokorio ga je mlađi mužjak pred cijelom skupinom.
Kao dominantna ženka,
Teta mora pokazati skupini koga podržava.
Odlazi sa starijim od dva mužjaka.
A skupina je slijedi.
Nakon što ih je pet godina vodio,
Gicurasi je zaslužio njihovu odanost.
Ubwuzu je odbijen.
Nisu svi mužjaci rođeni za vodstvo.
Uspjeh ili neuspjeh svodi se na osobnost.
Poznavao sam Pabla samo kao trogodišnjaka.
Ali bilo je jasno da je jedinstven, čak i tada.
Posvojio ga je i odgojio moćni stariji mužjak
pa je s 18 godina
i sam bio spreman voditi.
PABLO, 18 GODINA
Odvojio se i osnovao svoju skupinu.
Pablovu skupinu.
No Pablo je bio nekonvencionalni vođa.
Kad ga je izazvao protivnik mužjak
iz njegove skupine,
umjesto borbe,
Pablo je iskoristio priliku kako bi sklopio moćan savez s njim.
Zamijenivši agresiju suradnjom,
njih su dvojica zajednički ojačali skupinu.
Na vrhuncu, Pablova je skupina brojila 65 članova,
najveća skupina planinskih gorila za koju se zna.
Među njima je bio i mladi mužjak koji će jednog dana i sam postati vođa.
Gicurasi.
Sad je Gicurasijeva dominacija izazvana.
Pitanje je hoće li uzvratiti
ili može naučiti surađivati s Ubwuzuom.
Unatoč pobjedi u borbi s Gicurasijem,
ostatak skupine još ne priznaje Ubwuzua kao vođu.
Kao ni Teta.
Bez potpore dominantne ženke,
Ubwuzu možda neće pridobiti skupinu.
Ali Tetino se savezništvo možda mijenja.
Time što se odvojila od Gicurasija i došla do Ubwuzua
signalizira podršku mlađem mužjaku.
I Gicurasi se povlači.
Ubwuzu je sad vođa Pablove skupine.
Ali ovo je tek početak.
Jedno je preuzimanje vodstva.
Ostati vođa i štititi sve nešto je sasvim drugo.
U skupinu je došao netko novi,
imigrantkinja s druge strane planine.
INYANGE, ŠEST GODINA
Inyange je napustila skupinu u kojoj je rođena
i pridružila se Pablovoj skupini
kako bi mogla osnovati vlastitu obitelj.
To je težak potez, ali vođen instinktom.
I sprječava parenje s rođacima.
Mora stvoriti odnose ovdje,
ali još je strankinja u Pablovoj skupini
i mora biti oprezna.
Ubwuzu i Gicurasi prilagođavaju se svom novom odnosu.
Sad kad je na čelu,
Ubwuzu mora naučiti ublažiti agresiju,
a Gicurasi mora naučiti poštovati njegov autoritet.
Još je napeto,
ali njihov govor tijela sugerira da se možda razvija suradnja,
što smiruje ostatak skupine.
Dok tonu u san,
snažan osjećaj zajedništva i pripadnosti izražava se
nizom nježnih tjelesnih dodira.
Intimne i nepogrešive veze blisko povezane obitelji gorila.
Mlađi članovi skupine odmarat će se manje vremena.
I Ubi se migolji.
I ostavlja majku da bi istraživao.
Imfura se opet oporavlja od batina.
Sad je izgubio gotovo sav smislen kontakt sa skupinom.
Čini se da je Ubi Imfurin jedini preostali prijatelj.
Ali nešto nije u redu.
Ubijeva je majka blizu.
Čini se da šalje Imfuri poruku.
„Kloni se moje bebe.”
Svi okreću leđa Imfuri.
Inyange, novopridošla ženka,
promatra skupinu već neko vrijeme.
Pogotovo Tetu.
Dominantna je ženka
i to bi mogao biti vrlo važan odnos za Inyange.
Ako Teta dopusti Inyange da bude blizu njezine obitelji,
poslat će poruku ostatku skupine.
Čini se da joj Teta pruža dobrodošlicu.
Čak dopušta Inyange da drži njezinu bebu.
Mlade ženke to čine instinktivno.
To ih priprema na majčinstvo.
Inyangein dolazak pozitivan je znak
za Pablovu skupinu i Ubwuzua.
Obitelji gorila uvijek žele rasti.
Jači su kad ih je više.
Inyange je stigla u posebno dobrom trenutku.
Ubwuzu, koji je preuzeo vodstvo, želi imati vlastito potomstvo.
Dolaskom novih ženki…
i novih beba, nadajmo se,
skupina bi mogla rasti
i postati moćnija pod Ubwuzuovim vodstvom.
Imfura je već mjesecima isključen iz života skupine.
Sad se sam spušta niz planinu.
Zid označava granicu šume gorila.
Imfura je stigao do ruba njihova svijeta.
Prešao je u ljudski svijet.
Ljudi ovdje žive već tisućama godina.
I oni ovise o zemlji.
Odnos ljudi i gorila
oduvijek je težak.
Kad sam bio u Ruandi prije gotovo 50 godina,
krivolov je doveo populaciju gorila na sam rub izumiranja.
Bilo je još samo oko 250 gorila u planinama Virunga.
Planinske gorile možda više ne bi postojale
da nije bilo Dian Fossey.
Kad su krivolovci počeli ubijati gorile koje je poznavala i voljela,
posvetila je život njihovoj zaštiti…
svim mogućim sredstvima.
NITKO NIJE VIŠE VOLIO GORILE
POČIVAJ U MIRU, PRIJATELJICE
Čak i nakon njezine smrti,
njezino se pionirsko proučavanje gorila nastavlja.
Tijekom godina,
mnogi su drugi bili nadahnuti da zaštite gorile
iz Ruande i šire.
I pokušaji njihovog očuvanja postali su sve uspješniji.
Danas se populacija gorila u Ruandi uvelike obnovila.
Ali iako je njihova populacija narasla,
planine nisu.
Što to znači za Imfuru?
I kamo da ide odavde?
Mnoge su gorile zgurane u isti prostor.
To mijenja njihovo ponašanje i njihove međusobne odnose.
Imfura nije dobrodošao u Pablovoj skupini.
Bio je gore na planini
i spustio se sasvim dolje.
Ponestaje mu opcija.
Možda mu je suđeno da bude usamljeni stariji mužjak,
najnepredvidivija životinja na planini.
Ubwuzu je sad osigurao položaj na vrhu.
Skupina je stabilna i raste.
Dvije su nove bebe…
od kojih je jedna Inyangeina.
Ubwuzuov prvi potomak kao vođe.
Novorođenčad gorila potpuno ovisi o svojim majkama.
A majke gorile potpuno su posvećene svojim bebama.
Nerazdvojni su prvih nekoliko mjeseci života.
Inyange je tek postala majka
i razumljivo je da je nervozna.
Ubwuzu budno motri na nju
i dobro ju je štitio.
Ali kao dominantni stariji mužjak
Ubwuzu ne može paziti samo na Inyange.
Ima i drugih ženki koje žele njegovu pozornost.
Ovo je poziv na parenje.
Ubwuzu prihvaća
i ostavlja skupinu nezaštićenom.
Dok je Ubwuzu bio ometen,
dogodilo se nešto grozno.
Inyangeina je beba ubijena.
Ozljede ukazuju na to da je krivac gorila.
Druge ženke u skupini okružuju je.
Samo Inyange zna što se točno dogodilo…
i tko je odgovoran.
Tek je nedavno došla u skupinu,
ali čini se da je njezin gubitak utjecao na sve.
Inyange se odvojila.
Ali barem nije sama.
Ubwuzu je bio bebin otac.
No nije uspio obraniti Inyange i njihovu bebu.
Prošla su četiri dana otkad je Inyangeina beba ubijena.
Gubitak bebe na taj način
mogao bi uzrokovati gubitak povjerenja u vođu
i čak razlomiti skupinu.
Ali zasad, okupljeni su oko Ubwuzua.
A Inyange je uz njega.
Nešto ju je uplašilo.
Imfura se vratio.
Njezina reakcija govori Ubwuzuu sve što treba znati.
Imfura je ubio Inyangeinu bebu.
I sad je prijetnja svima.
Ubwuzu napada.
Ali sad je Imfura mnogo jači.
Gicurasi se pridružuje.
Imfura bježi.
Ali nije otišao daleko.
Prošlih godinu dana,
dok je bio isključen iz života skupine,
nikad je nije potpuno napustio.
No sad je prešao granicu.
Ubio je člana vlastite obitelji.
Skupina je na okupu oko svog vođe Ubwuzua.
I sad ih on vodi u misiju.
Imfura se penje planinom.
Ali nije sam.
Ubwuzu je tik iza njega,
s Tetom i Gicurasijem uz sebe.
Guraju Imfuru van.
Imfura sam prelazi u sljedeću dolinu.
Možda je i trebao završiti ovdje.
Ili gorila ne može podnijeti više batina od njega.
Imfura će možda godinama sam lutati planinama.
Ili će možda jednog dana naći vlastitu obitelj.
Vrijeme će pokazati.
Postoji barem jedan član skupine kojem će Imfura nedostajati.
Ubi je vjerojatno premlad da shvati što se dogodilo.
Ali Imfura je bio njegov prijatelj.
A sad je njegov prijatelj otišao.
Međutim, Ubi, kao i mali Pablo, vrlo je prilagodljiv.
Čini se da ima namjeru steći novog velikog prijatelja.
Ubwuzua.
Bila je to godina kušnji za Ubwuzua.
Ali dorastao je ulozi vođe.
I možda je sad prijateljstvo s Ubijem upravo ono što mu treba.
Gicurasi više nije glavni,
ali u svojoj novoj ulozi podržava mlađeg, snažnijeg mužjaka.
Prepun je znanja i bit će od velike pomoći Ubwuzuu.
Ovo bi mogla biti njegova najvažnija uloga u životu.
Teta je odigrala ključnu ulogu u prijenosu vodstva.
Ona i njezina obitelj dobro su.
Njezina beba sada ima gotovo dvije godine.
Ima sve više snage
i karaktera.
Inyange je bilo teško.
Izgubila je prvu bebu
i to će najvjerojatnije
trajno utjecati na nju.
Ali sad je etablirana članica Pablove skupine…
i dio nečega što je u samoj srži života gorila…
obitelji.
Pablova skupina nije savršena obitelj.
Nijedna obitelj to nije.
Ali zajedno su proživjeli teška razdoblja.
I sad situacija izgleda dobro za Pablovu skupinu…
kao i za vrstu kao cjelinu.
Danas ima više od 600 planinskih gorila
diljem planina Virunga.
Broj im se više nego udvostručio
otkad sam ja bio ondje prije gotovo 50 godina.
To je jedna od najuspješnijih priča o očuvanju kojima sam svjedočio.
Možda zahvaljujući dubokoj povezanosti
koju ljudi osjećaju s gorilama.
To je povezanost koja me prati cijeli život.
A sve je počelo s jednim posebnim malim gorilom.
Unatoč teškom početku života,
Pablo je postao snažan i karizmatičan vođa.
Ostao je predan svojoj obitelji do samog kraja.
Ovo su posljednje snimke Pabla za koje znamo.
S 33 godine,
dok je branio svoju skupinu od suparničke gorile,
veliki je srebrnoleđi mužjak ubijen.
Nikad neću zaboraviti njega…
ni kako je utjecao na mene.
Riječi koje rabim su:
„Više je smisla u razmjeni pogleda s gorilom
nego s bilo kojom životinjom koju znam.”
I držim se toga.
Mislim da je to istina.
Prijevod titlova: Nikolina Novak